Филип Депорт
Защо поглеждаш тъй…

Превод от френски: Пенчо Симов, 1978

chitanka.info

Защо поглеждаш тъй към всяко огледало

и вярваш му, че то лика ти ще съзре?

Към мен се обърни — ще видиш по-добре

какъв божествен чар небето ти е дало.

По старото дърво, в дъга извито цяло,

че веят ветрове, човек ще разбере;

ще знаеш за мощта на бурното море

по туй, което то в брега е издълбало.

Смъртта ми най-подир дано те увери,

че си красива — туй заплашва теб дори:

за Нарцис знаеш — как от момък станал цвете.

Не се оглеждай ти, опасността помни,

че може нрав студен и теб да промени —

не в цвете, а в скала, сама пред ветровете.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.